钦定古今图书集成/明伦汇编/官常典/第180卷 > 金
## 钦定古今图书集成/明伦汇编/官常典/第180卷 > 金

金制，以三师、三公为加官，设尚书省，令不常置，设左
右二丞相。又以“平章事二员为宰相，左右丞、参知政
事佐之，以统国家行政。”后又置行台尚书省。

按《金史百官志》：“三师，太师、太傅、太保各一员，皆正一
品；师范一人，仪刑四海。”

三公、太尉、司徒、司空各一员，皆正一品。论道经邦，燮
理阴阳。

尚书省。尚书令一员，正一品。总领纪纲，仪刑端揆。左
丞相、右丞相各一员，从一品。平章政事二员，从一品。
为宰相，掌承天子，平章万机。左丞、右丞各一员，正二
品。参知政事二员，从二品。为执政官，为宰相之贰，佐
治省事。左司郎中一员，正五品。

〈注〉国初，置左右司侍郎，天眷三年，始更今名。旧凡视朝，执政官亲执奏，自天德二年诏以付左右司官，为定制。

员外郎一员，正六品。掌本司奏事，总察吏、户、礼三部
受事付事，兼带修起居注官回避，其间记述之事。每
月朔朝，则先集是月秩满者为簿，名曰《阙本》，及行止
簿、贴黄簿，并官制同，进呈御览毕，则受而藏之。每有
除拜，凡尚书省所不敢拟注者，则一阙具二、三人，以
听制授焉。都事二员，正七品。

〈注〉贞元二年，左右司官，宫中出身，并进士、令史三色人内通选三年，以监察御史相应人取次禀奏，不复拟注。

“掌本司受事付事，检勾稽失，省署文牍，兼知省内宿
直，检校架阁等事。”右司所掌同。右司。郎中一员，正五
品。员外郎一员，正六品。掌本司奏事，总察兵、刑、工三
部受事付事，兼带修注官回避其间记述之事。都事
二员，正七品。

尚书省祗候郎君，管勾官，从七品。掌祗候郎君谨其
出入及差遣之事。

〈注〉承安二年以前，走马郎君拟注《泰和令》，以左右女直都事兼。正大间改用亲从人。

架阁库：

〈注〉大定二十一年六月设，仍以都事提控之。

管勾，正八品。

〈注〉旧二员，正大省一员。

同管勾，从八品。

〈注〉旧二员，正大省一员。

总掌察左右司大程官追付文牍，并提控小都监给
受纸笔，馀管勾同。

〈注〉女直省令史三十五人，左二十人，右十五人。大定二十四年为三十人。进士十人。宰执子、宗室子十人。密院、台部、统军司令史十人。汉令史三十五人，左二十一人，右十四人。省译史十四人，左右各七人。女直译史同。通事八人，左右各四人。高丽、夏国、回纥译史四人，左右各二人。诸部通事六人。曳剌二十人，走马郎君五十人。

提点岁赐所，左右司郎中、员外郎兼之，掌提点岁赐
出入钱币之事。

堂食公使酒库。使一员，从八品。掌受给岁赐钱，总领库事。副一员，正九品。掌贰使事。

直省局。局长，从八品。“掌都堂之礼，及官员参谢之仪。”
副局长，正九品。掌贰局长。

管勾尚书省乐工，从九品。

行台之制：熙宗天会十五年罢。刘豫置行台尚书省
于汴。天眷元年，以河南地与宋，遂改燕京枢密为行
台尚书省。天眷三年，复移置于汴京。皇统二年，定行
台官品，皆下中台一等。

### 废帝正隆元年春正月乙丑罢中书门下省

按《金史海陵本纪》云云。

### 世宗大定二十三年冬十一月甲午制外任官尝为宰执者凡吏牍上省部依亲王例免书名

按《金史世宗本纪》云云。

大定二十九年，以“太傅年高，更令四日一居休，惟大
事白之。”

按《金史章宗本纪》：大定二十九年春正月癸巳，即皇
帝位。秋七月丁卯，以太尉、尚书令、东平郡王徒单克
宁为太傅，改封金源郡王。冬十一月甲子，谕尚书省
曰：“太傅年高，每趋朝而又赴省，恐不易。自今旬休外，
四日一居休，庶得调摄。常事他日理问，惟大事白之
可也。”

### 章宗承安二年谕宰臣得见宾客周知民间利害

按《金史章宗本纪》：承安二年冬十一月甲子，谕宰臣
曰：“朕居九重，民间难以遍知，宰臣不见宾客，何以得
知民间利害？”

### 泰和元年秋七月甲子谕刑部官凡上书人言及宰相者不得申省

按《金史章宗本纪》云云。